**Bătrânul și Hristos**

*Nicu Hăloiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Bătrânul și Hristos

Flămând și gol pe drum, cărunt,

abia târăndu-se-n toiag,

cu părul răvăşit de vânt

trecea agale un moșneag.

Desculț, cu trențele-atârnând,

toiagul greu îi tremura,

vântul păru-i flutura,

abia călca prin praf, gemând.

Nu-i niciun suflet milostiv,

o coajă doar să-i dea, de pâine

bătrânului fără de mâine,

trențăros și costeliv.

Tălpile îl dor cumplit,

praful de pe drum îl arde,

puterile i s-au sfârșit,

şi tremurând, cu-n geamăt, cade.

Nu-i niciun trecător grăbit ,

măcar să-i întindă-o mână,

bătrânului, ce istovit,

stă gemând numai pe-o rână.

Rămâne fără de putere,

că-i obosit și e flămând,

se-apleacă şi de durere,

se lungește pe pământ.

Pe ochi îi atârnă pleoape,

de plâns, barba îi e udă,

nimeni nu-i este-aproape

gemetele să-i audă.

Dar, o nălucă se ivește

de undeva din depărtare

și-ajunge lângă moș curând,

se-apleacă și privindu-l blând,

îl ia pe moș și îl topește

într-o lumină orbitoare!

\*

Iisus Hristos

Pe la mine pe stradă trecea moșneag,

Abia se ținea, cocoșat de nevoi,

Cu părul cărunt,prelung și vâlvoi,

Agale trecea, tremurând din toiag.

Cu ochi lăcrămoși, în ochi m-a privit,

Gârbov și spășit, se ferea ca un câine,

Cu glas răgușit, tremurând mi-a vorbit:

-Dă-mi și mie te rog o coajă de pâine!

N-aveam pâine și îmi era necaz,

N-am să mai plec fără pâine de-acasă,

I-am dat să-și ia ceva pentru masă

și I-am atins apoi ușor, pe obraz.

Tremurând din barbă, a plecat murmurând:

-Mulțumesc creștine! și a dispărut,

Niciodată de-atunci, nu l-am mai văzut,

Pe moșneagul smerit, din toiag tremurând!

Și de câte ori de-atunci mi-amintesc

de bătrânul acela smerit și sfios,

tot de-atâtea ori fără să vreau mă gândesc

că bătrânul de fapt, fusese Hristos!